**Plec la şcoală**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Azi în clasa-ntâi

Pleacă Ionel.

Bunii şi părinţii

Merg şi ei cu el.

Ionel le zice

Foarte supărat:

– Eu mă duc la şcoală,

Am de învăţat!

Şcoala ştiţi, desigur,

E pentru cei mici,

Vreau în clasa-ntâi

Fără de bunici!

Drumul către şcoală

Îl cunosc prea bine

Şi nu vreau să vină

Nimenea cu mine.

– Lasă-ne, copile,

Să te însoţim,

Îi zâmbesc cu toţii,

Vrem să ne-amintim

De cei ani frumoşi

Ce-au trecut şuvoi,

Chiar dacă nu crezi

Am fost pici şi noi.